Pampulijos modernistinis ansamblis
Pampulijos modernistinis ansamblis (port. Conjunto Moderno da Pampulha) – urbanistinis projektas Brazilijos mieste Belo Horizontėje. Tai 1940 m. architektūrinė miesto-sodo vizija, suprojektuota Pampulijos kvartale architekto Oskaro Nimejerio, kraštovaizdžio architekto Roberto Burlės Markso ir inžinieriaus Žoakino Kardozo. Ansamblis įrengtas apie Pampulijos tvenkinį – jį sudaro kazino, šokių salė, golfo ir jachtų klubas bei Šv. Pranciškaus Asyžiečio bažnyčia. Ansambliui būdingas eksperimentalumas, siekiantis atskleisti betono plastiškumą – architektūros elementai, kraštovaizdis, skulptūros ir paveikslai derinami į bendrą visumą. Pampulijos modernistinis ansamblis atspindi XX a. pr. architektūrines tendencijas – perėjimą nuo griežto konstruktyvizmo į naują, plastišką modernistinę architektūrą, kuri siekė perteikti brazilišką kraštovaizdžio ir architektūros savitumą. 2016 m. objektas įtrauktas į UNESCO pasaulio paveldo sąrašą. Jachtų klubas Šv. Pranciškaus Asyžiečio bažnyčia Pampulijos meno muziejaus sodas Šokių salė